ປ. ໂຄລອມເບຍ ຕັ້ງກຳນົດເວລາ ໃນການເຈລະຈາ ກັບ ກຸ່ມກະບົດ
ປະທານາທິບໍດີ Colombia ໄດ້ຕັ້ງກໍານົດເວລາ ຂອງການເຈລະຈາກັບກຸ່ມກະບົດ FARC ວ່າ ຢ່າງຊ້າທີ່ສຸດ ຄວນບໍ່ ໃຫ້ດໍາເນີນໄປ ກາຍເດືອນພະຈິກປີໜ້າ. .
ປະທານາທິບໍດີ Colombia ໄດ້ຕັ້ງກໍານົດເວລາຂອງການເຈລະ ຈາກັບກຸ່ມກະບົດ ທີ່ເປັນກຸ່ມຫົວຮຸນແຮງທີ່ມີມາເປັນເວລານານ ທີ່ສຸດ ຢູ່ໃນຂົງເຂດອາເມຣິກາລາຕິນ ທ່ານ Juan Manuel Santos ກ່າວໃນວັນອາທິດວານນີ້ວ່າ ການເຈລະຈາສັນຕິພາບກັບກອງກຳລັງປະຕິວັດປະກອບອາວຸດ ໂຄລອມເບຍ ຫລື FARC ຢ່າງຊ້າທີ່ສຸດຄວນບໍ່ໃຫ້ດໍາເນີນໄປ ກາຍເດືອນພະຈິກປີໜ້າ ການເຈລະຈາລະຫວ່າງສອງຝ່າຍ ໄດ້ເລີ້ມຕົ້ນຂຶ້ນທີ່ປະເທດ Norway ໃນເດືອນຕຸລາຜ່ານມານີ້ ແລະໄດ້ຍ້າຍໄປຈັດຢູ່ໃນ ຄີວບາໃນເດືອນແລ້ວນີ້ ມີກໍານົດທີ່ຈະຈັດໃຫ້ມີການເຈລະ ຈາກັນຂຶ້ນອີກຫລາຍຕອນ ໃນວັນພຸດ ທີ່ຈະມາເຖິງນີ້ ໃນ ປະເທດຄີວບາ ເຊັ່ນກັນ ຫົວຂໍ້ການເຈລະຈາທໍາອິດ ແມ່ນການປະຕິຮູບທີ່ດິນທີ່ເປັນບັນຫາສັບສົນນັ້ນ ຫົວຂໍ້ອື່ນໆ ທີ່ເປັນຫົວຂໍ້ທີ່ຕົກລົງກັນຍາກເຊັ່ນກັນ ທີ່ຈະມີການເຈລະຈາໃນຂັ້ນຕໍ່ໄປ ລວມມີ ກົນໄກ ໃນການເຮັດໃຫ້ການເປັນປໍລະປັກກັນສິ້ນສຸດລົງ, ອານາຄົດທາງການເມືອງຂອງກຸ່ມ FARC, ການຄ້າຢາເສບຕິດທີ່ຜິດກົດໝາຍ ແລະການຈ່າຍທົດແທນຄວາມເສຍຫາຍ ໃຫ້ແກ່ພວກ ໄດ້ຮັບເຄາະຮ້າຍຈາກການຂັດແຍ້ງກັນຂອງສອງຝ່າຍ ລັດຖະບານໂຄລົມເບຍ ແລະພວກກະບົດ FARC ໄດ້ທໍາສົງຄາມກາງເມືອງທີ່ນອງເລືອດ ແລະເຮັດໃຫ້ຫລາຍແສນຄົນເສຍຊີວິດມາເປັນເວລາດົນນານ ນັບແຕ່ປີ 1964 ເປັນຕົ້ນ ມາ ກຸ່ມຫົວຮຸນແຮງທີ່ວ່ານີ້ ໄດ້ທໍາການລັກພາຕົວຜູ້ຄົນໄປເພື່ອການເມືອງ ແລະໄດ້ທໍາການ ໂຈມຕີກໍາລັງຮັກສາຄວາມປອດໄພ ໃນຂະນະທີ່ທຳການສູ້ລົບຕ້ານຝ່າຍລັດຖະບານນັ້ນ